
Apie mėsainius
Populiarieji sumuštiniai mėsaĩniai (angl. hamburger) pas mus atkeliavo iš Jungtinių Amerikos Valstijų. Šio patiekalo pavadinimas kildinamas iš Vokietijos miesto Hamburgo ir reiškia jo gyventoją hamburgietį. Pagal vieną iš versijų, būtent iš ten XIX amžiuje vokiečių imigrantai į Ameriką atvežė mėsainio receptą.
Kartu su Lietuvoje pasirodžiusiu greituoju maistu į mūsų kalbą atplūdo ir naujosios svetimybės hamburgeris, čyzburgeris, fišburgeris, hotdogas. Lietuviškas hamburgerio atitikmuo mėsainis – sėkmingai kalboje prigijusio naujadaro pavyzdys. Jei nelietuviškos kilmės žodžius galime pakeisti savais, tą ir turėtume daryti. Taigi mėsainis, o ne hamburgeris, sūrainis arba mėsainis su sūriu, o ne čyzburgeris, dešrainis, o ne hotdogas, žuvainis, o ne fišburgeris. 
Visi minėti lietuviški atitikmenys yra tipiniai priesagos -ainis vediniai, padaryti iš daiktavardžių ir įvardija valgius, kaip ir saldainis, sausainis, tešlainis, riestainis, javainiai.
Deja, pastaruoju metu į žiniasklaidą, valgiaraščius, iškabas agresyviai skverbiasi nevartotina svetimybė burgeris. Ji turėtų būti keičiama mėsainiu arba suvožtiniu.
Mūsų kalba yra labai graži ir turtinga, nereikėtų jos darkyti svetimos kilmės žodžiais, ypač kai jiems turime puikių atitikmenų. 

